חוק הכניסה לישראל (תיקון מס' 29 והוראות שעה), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2697, עמ' 220, 2018-03-08T00:00:00+02:00
חוק הכניסה לישראל (תיקון מס' 29 והוראות שעה), התשע"ח-2018 התקבל בקריאה השנייה והשלישית ביום י"ח באדר התשע"ח (5 במרץ 2018).

בחוק נקבעו מספר שינויים הנוגעים לעבירות של הסעה, הלנה והעסקה של שוהים בלתי חוקיים מיהודה, שומרון ועזה בישראל (להלן - שב"חים), ואלה עיקריהם: 1. ההוראה האוסרת על הסעת שב"חים הפכה מהוראת שעה להוראת קבע; 2. נקבע מדרג ענישה בעבירה של הסעת שב"חים, כך שבעבירת הבסיס עונש המאסר המרבי יהיה שתי שנות מאסר וקנס של כ-75 אלף שקלים חדשים, ובנסיבות מחמירות העונש המרבי יהיה ארבע שנות מאסר וקנס של כ-150 אלף שקלים חדשים. במקרה שהעבירה נעברה בידי תאגיד, הקנסות יהיו גבוהים פי שניים. 3. כהוראת שעה לשלוש שנים, נקבעו קנסות מינימום בעבירה זו - 10,000 שקלים חדשים ליחיד ו-40,000 שקלים חדשים לתאגיד. אם העבירה נעבירה במסגרת של שירותי הסעה, יעמדו קנסות המינימום על 40,000 ו-160,000 שקלים חדשים, בהתאמה. 4. החוק הרחיב את סמכות בתי המשפט לפסול רישיון נהיגה בעבירות של הסעה בנסיבות מחמירות או ארגון שירותי הסעה, משישה חודשים לשנתיים. 5. לגבי סמכות פסילת הרישיון המינהלית, שבסמכות קצין משטרה, נקבע כי לא ניתן יהיה להשתמש בסמכות זו בעבירה ראשונה שנעברה בנסיבות שאינן מחמירות. אם זו אינה העבירה הראשונה, סמכות קצין המשטרה תהיה לפסול את הרישיון ל-20 ימים, ואם העבירה נעברה בנסיבות מחמירות, בסמכותו יהיה לפסול את הרישיון ל-60 ימים, אף אם מדובר בעבירה ראשונה. 6. החוק הסמיך את בתי המשפט לחלט כלי רכב שנעברה בהם עבירה של הסעת שב"חים. 7. הוארכה בשלוש שנים הוראת השעה הקובעת קנסות מינימום בעבירות של הלנה והעסקה של שב"חים. 8. החוק מאפשר לדרוש ערובה בעת מתן צו הגבלה לנכס שבוצעה בו עבירה של העסקה או הלנה של שב"חים. 9. החוק מסמיך קציני משטרה להוציא צו סגירה לנכס, במקרה שהופרו הוראות צו הגבלה.